Death Stranding

Death Stranding on Kojima Productionsin kehittämä ja Sony Interactive Entertainmentin julkaisema avoimen maailman toimintapeli. Peli on julkaistu PlayStation 4:lle 8. marraskuuta 2019  ja Microsoft Windowsille kesällä 2020. 

Peli on Hideo Kojiman ja hänen pelistudionsa ensimmäinen peli sen jälkeen, kun studio irtaantui Konamin alaisuudesta. Death Strandingin kehitys julkistettiin virallisesti Sonyn E3 2016 -konferenssissa kesäkuussa 2016. Peli käyttää moottorina Guerrilla Gamesin kehittämää Decima-pelimoottoria, joka on käytössä myös pelissä Horizon Zero Dawn.

Peli ilmestyi myös PlayStation 5 konsolille Director's Cut laajennuksella, jossa on mukana poistettuja kohtauksia, sekä 4K 60fps kuvantaajuus.

 Pelaaminen 
pienoiskuva|vasen|Pelin promootiofiguuri E3 2018 -tapahtumassa. Kuvassa näkyy Sam Porter Bridges ja Bridge Baby.
Death Stranding on avoimen pelimaailman peli, joka sijoittuu post-apokalyptiseen liittovaltioon nimeltä United Cities of America (UCA), jotka on perustettu menetettyjen Yhdysvaltojen tilalle.

Pelin päähenkilö on kuriiri Sam Bridges, jolle annetaan tehtäviksi toimittaa tietotekniikkaa eri kaupunkien yhteisöille, jotta ihmiset voisivat luoda yhteyden toisiinsa. Käytössä on useita eri työkaluja ja ajoneuvoja pakettien kuljettamiseen. Pelaajan pitää kuitenkin valita kulkureittinsä harkiten, sillä jotkut reitit voivat olla vaarallisia ja tietyt reitit vaativat tietynlaista kulkutapaa. Pelaaja saa uusia työkaluja ja edetessään pelissä. Pelaajan on vältettävä sateella kulkemista ilman suojaa, koska saastunut sade aiheuttaa erosiota varustukseen, ajoneuvoihin ja hahmon kantamiin paketteihin.

Pelissä vihollisina ovat niinkutsutut ”BT-hirviöt” sekä Mule ja Homo Demens -terroristijärjestöjen jäsenet, jotka hyökkäävät Samin kimppuun tämän huomatessaan. Terroristien suoranaista tappamista ei suositella, koska ihmisten ruumiista saattaa muuttua uusia BT-hirviöitä. Tämän takia suuri osa Sam Bridgesin arsenaalin aseista on luotu tappamisen sijasta lamauttamaan viholliset. BT-hirviöitä varten on erilliset varustukset, jotka eivät tehoa eläviin ihmisiin yhtä tehokkaasti. Matkan aikana pelaajalla on apunaan BB, ”Bridge Baby”. BB on vauva, joka kulkee pelaajan mukana panssarilasilla suojatussa tekokohdussa. BB varoittaa pelaajaa lähistöllä olevista BT-hirviöistä. Pelaajan pitää välillä varmistaa, että vauva voi hyvin, eikä pelaaja saa päästää vauvaa itkemään, koska itku houkuttelee BT-hirviöitä. Mikäli pelaaja saa paketin toimitettua ehjänä, pelaajan ja asiakkaan välinen suhde paranee. 

 Moninpeli 
Death Strandingissa pelaajat eivät voi suoranaisesti tavata toisiaan, mutta he voivat jättää maastoon viestejä, joita toiset pelaajat voivat lukea, samalla tavalla kuin peleissä Demon’s Souls, Dark Souls ja Bloodborne. Pelaajat voivat myös jättää toisilleen esineitä, rakennusmateriaaleja, sekä ajoneuvoja. Tämän lisäksi he voivat myös rakentaa toisilleen kulkureittejä maaston läpi, sekä rakentaa toisilleen erilaisia suojaa antavia rakennuksia esim sateiden, ja vihollisten varalta.

Kaikki tämä tapahtuu taustalla ilman, että pelaajat ollenkaan tapaavat toisiaan.

 Hahmot 
Hideo Kojima palkkasi peliin useita elokuvanäyttelijöitä näyttelemään pelin keskeisiä hahmoja.

 Sam Bridges (Norman Reedus), pelin päähenkilö on kuriiri jonka tehtävänä on kantaa tietoteknisiä laitteita UCA-liittovaltion kaupunkeihin. Sam kantaa päällään Q-pid-pantaa, jonka avulla hän on aina yhteydessä uuteen internetiin, jonka luomisessa Sam on mukana.
 Bridge Baby (BB) on Samin adoptoitu vauva, jonka äiti on vaipunut aivovamman takia koomaan. Vauvan ja Samin välinen suhde kehittyy pelin tarinan edetessä.
 Cliff (Mads Mikkelsen), pelin antagonisti, joka pystyy kulkemaan vapaasti BT-hirviöiden ulottuvuudessa, ja jolla on kyky hallita BT-hirviöitä tahtonsa mukaan.
 Fragile (Léa Seydoux) on kuriiri, joka jakaa Samille paljon tietoa alaan liittyen.
 Amelie (Lindsay Wagner) on liittovaltion nykyinen presidentti.
 Deadman (Guillermo del Toro/äänenä Jesse Corti) on Bridge Baby -asiantuntija, joka auttaa Samia BB:hen liittyvissä asioissa.
 Higgs (Troy Baker) on toinen pelin antagonisteista, joka käyttää kullalla valettua pääkallomaskia.
 Mama (Margaret Qualley) on äiti, jonka lapsi syntyi kuolleena BT-hirviöiden ulottuvuuteen.
 Heartman (Nicolas Winding Refn/äänenä Darren Jacobs) on mies, jolla on vakava sydänvamma, jonka takia hänen sydämensä pysähtyy joka 21. minuutti, joka johtaa aina hänen tilapäiseen kuolemaansa. Hänellä on tällöin kolme minuuttia aikaa etsiä kuolleita perheenjäseniään BT-hirviöiden ulottuvuudesta. Kun tasan kolme minuuttia on kulunut, Heartman herätetään takaisin henkiin automaattisen defibrillaattorin avulla. Heartman on matkustanut BT-hirviöiden ulottuvuuteen jopa 218 550 kertaa.
 Die-Hardman (Tommie Earl Jenkins) on liittovaltion armeijan ylipäällikkö ja Samin työnantaja.
 Bridget (Lindsay Wagner), edellinen Yhdysvaltain presidentti, silloin kun valtio oli vielä olemassa.

 Vastaanotto 
IGN-sivuston Tristan Ogilvie kehui pelin maailmaa, sekä pelin ominaisuuksien kekseliäisyyttä, mutta kritisoi pelin hidastempoisuutta ja matkustamisen liiallista raskautta ja antoi pelille 6.8/10 pistettä. Gameinformer-lehden Matthew Kato kehui pelin keskeisiä teemoja, mutta kritisoi pelin taistelumekaanikoita, sekä vihollisten huonoa tekoälyä ja antoi pelille 7/10 pistettä. Digitaltrends-lehden Giovanni Colantonio sanoi että pelin matka on raskas, ja pitkäveteinen, mutta siitä huolimatta kannattava. Giovanni antoi pelille 3.5/5 pistettä.

Lähteet

 Aiheesta muualla 




Luokka:Vuoden 2019 videopelit
Luokka:PlayStation 4 -pelit
Luokka:Toimintapelit
Luokka:Dystopiavideopelit
Luokka:Avoimen pelimaailman pelit
Luokka:Japanissa kehitetyt videopelit